**ÁLTALÁNOS SZERZŐDÉSI FELTÉTELEK**

**a Magyar Zene Háza Közhasznú Nonprofit Korlátolt Felelősségű Társaság saját rendezvényeihez**

1. **ÁLTALÁNOS RENDELKEZÉSEK**
   1. A jelen Általános Szerződési Feltételek (a továbbiakban: **ÁSZF**) tárgyi hatálya a Magyar Zene Háza Közhasznú Nonprofit Korlátolt Felelősségű Társaság (a továbbiakban: **Megrendelő**) által a Magyar Zene Háza épületében, valamint szabadtéri színpadán megrendezésre kerülő zenés, táncos, zenepedagógiai, prózai és egyéb kulturális rendezvényekre (a továbbiakban: **Esemény**) terjed ki.

**A Megrendelő adatai**:

székhelye: 1146 Budapest, Olof Palme sétány 3.

levelezési címe: 1386 Budapest, Pf. 910.

cégjegyzékszáma: 01-09-371951

adószáma: 28742838-2-42;

törvényességi felügyeletet ellátó bíróság: Fővárosi Törvényszék Cégbírósága

* 1. Jelen ÁSZF személyi hatálya kiterjed:
* az 1.1. pont szerinti Eseményen – magyarországi adószámmal vagy adóazonosító jellel rendelkező természetes vagy jogi személy, illetőleg jogi személyiséggel nem rendelkező gazdálkodó szervezet (együttesen: **személy**) – fellépőre, ott közreműködőre (a továbbiakban: **Előadó**),
* az Előadó képviseletében eljáró, magyarországi adószámmal vagy adóazonosító jellel rendelkező személyre (a továbbiakban: **Képviselő**), továbbá
* olyan személyre, aki részére a Megrendelő forintban teljesíti a 3.1. pont szerinti díj kifizetését.
  1. Jelen ÁSZF határozza meg az adott Eseményre vonatkozó egyedi szerződéses feltételeket aláíró személy (a továbbiakban: **Partner**) és a Megrendelő között létrejövő egyedi szerződés (a továbbiakban: **Szerződés**) általános szerződési feltételeit.
  2. A Megrendelő és a Partner (a továbbiakban együtt: **Felek**) között az Esemény megtartására irányuló jogviszony a Szerződés Felek általi aláírásával jön létre. A Felek között így létrejövő jogviszonyt a jelen ÁSZF és a Szerződés együttesen szabályozzák. Amennyiben az ÁSZF és a Szerződés rendelkezései között eltérés vagy ellentmondás van, úgy a Szerződés rendelkezéseit kell alkalmazni.
  3. Amennyiben az Előadó helyett a Képviselő jár el a Szerződés megkötése során, úgy a Képviselő a Szerződés aláírásával kijelenti, hogy a jelen ÁSZF elfogadásához – a felhasználási engedélyezésre is kiterjedően – és a Szerződés megkötéséhez szükséges felhatalmazással rendelkezik, az Előadót szerződés vagy meghatalmazás alapján képviseli és számla kiállítására jogosult, továbbá az Előadó részére az őt megillető, a Szerződés teljesítése ellenértékeként meghatározott fellépési díjat a vonatkozó adó- és járulékszabályoknak megfelelően megfizeti.
  4. A Szerződés aláírásával Partner kijelenti, hogy a jelen ÁSZF-ben foglalt feltételeket megismerte és magára nézve kötelezőnek elfogadta.
  5. A jelen ÁSZF magyar nyelven készült, a Szerződés magyar nyelven jön létre.

1. **AZ ESEMÉNY**
   1. Az Esemény időpontját és részletes adatait a Szerződés tartalmazza.
   2. Az Esemény meghirdetését követően a Szerződés III. számú mellékletben rögzített Felállás megváltoztatására kizárólag a Felek közös megegyezésével kerülhet sor. Közös megegyezés hiányában a Megrendelő a Felek által meghatározott későbbi időpontra halasztja az Eseményt vagy törli azt (ebben az esetben a Szerződés megszüntetésére – az akadályoztatás okától függően – a 6.3. vagy 6.5. pontban foglaltak az irányadók).
   3. Az Esemény meghirdetését követően felmerülő bármilyen akadályoztatás – beleértve az orvosilag igazolt betegséget is – esetén Megrendelő saját döntése szerint

a) kezdeményezi, hogy a Partner helyettes előadót nevezzen meg (de azt Megrendelő elfogadni nem köteles), vagy

b) az Eseményt a Felek által meghatározott másik időpontra halasztja,

c) Megrendelőnek jogában áll egyoldalúan eldönteni, hogy másik előadót kér fel (ebben az esetben a Szerződés megszüntetésére – az akadályoztatás okától függően – a 6.3. vagy 6.5. pontban foglaltak az irányadók) vagy

d) az Eseményt törli (ebben az esetben a Szerződés megszüntetésére – az akadályoztatás okától függően – a 6.3. vagy 6.5. pontban foglaltak az irányadók).

* 1. Megrendelő tájékoztatja Partnert, hogy a Magyar Zene Háza szabadtéri színpada fedett helyszín, emiatt kisebb esőzés esetén is megtartható az Esemény. Erre tekintettel Felek az időjáráselőrejelzés alapján közös egyeztetéssel döntenek arról, hogy az Esemény megtartható-e a Színpadon, áttehető-e beltéri helyszínre, vagy későbbi időpontra halasztható. Közös megegyezés hiányában Megrendelő törli az Eseményt és a Partner ebben az esetben díjazásra nem jogosult.
  2. Megrendelő tájékoztatja Partnert, hogy a Magyar Zene Háza épületében korlátozott a parkolóhelyek száma, erre tekintettel Megrendelő a Felek egyeztetése alapján tudja meghatározni, hogy mennyi parkolóhelyet tud biztosítani, melynek pontos száma a Szerződésben kerül rögzítésre.

1. **DÍJAZÁS, FIZETÉSI FELTÉTELEK**
   1. A Szerződés teljesítése ellenértékeként a Partnert a Szerződésben meghatározott mértékű díj (a továbbiakban: **Díj**) illeti meg. Partner szerződésszerű teljesítése jelenti az Esemény megtartását és a műsorközlő adatlap 5.5. pont szerinti elkészítését.
   2. A Díj a Partnernek a Szerződés teljesítésével kapcsolatosan felmerülő valamennyi költségét magában foglalja, a Partner a Szerződés teljesítésére tekintettel további díj-, illetve költségigénnyel nem élhet.
   3. A Megrendelő az Eseményt követő 3 (három) munkanapon belül köteles közölni a teljesítéssel kapcsolatos kifogásait a Partnerrel. Kifogás hiányában a Megrendelő a teljesítésről igazolást állít ki az Eseményt követően, legkésőbb a Szerződés II. sz. melléklete szerinti sablon alapján megfelelően kitöltött műsorközlő adatlap kézhezvételét követő 3 (három) munkanapon belül. Megrendelő a Partner által kitöltött műsorközlő adatlap hiányában teljesítésigazolást nem állít ki és a Partner díjazásra nem jogosult. A teljesítés igazolására a Megrendelő részéről az ügyvezető vagy az általa írásban meghatalmazott személy jogosult.
   4. A Partner a Megrendelő által aláírt teljesítésigazolás birtokában jogosult a számláját kiállítani a szerződésszerű teljesítést követő 8 (nyolc) napon belül. A Partner a teljesítésigazolásban igazolt teljes vagy részleges teljesítésért arányosan járó Díjra jogosult. A Partner a számláját postai úton a 1386 Budapest, Pf. 910. postacímre, illetve elektronikus számla esetén a penzugy@zenehaza.com e-mail címre köteles megküldeni. Partner a szabályszerűen kiállított számla és az ahhoz mellékletként csatolt teljesítésigazolás ellenében jogosult a Díjra, amelyet a Megrendelő a számla kézhezvételétől számított 30 (harminc) napon belül banki átutalás útján fizet meg a Partner számláján feltüntetett bankszámlaszámra. Teljesítésigazolás hiányában a Megrendelő a számlát nem fogadja be, azt a Partner részére visszaküldi, mely esetben a Megrendelő fizetési késedelme kizárt.

* 1. Megrendelő számlázási adatait és a számlázással kapcsolatos részletes információkat a jelen ÁSZF 1. számú Függeléke tartalmazza.

1. **A MEGRENDELŐ JOGAI ÉS KÖTELEZETTSÉGEI** 
   1. Megrendelő biztosítja az Esemény helyszínét, továbbá az Esemény és a beállás megszervezéséhez és megrendezéséhez szükséges műszaki és technikai feltételeket, személyzetet, valamint egyéb igényeket a Szerződés III. számú mellékletében meghatározottak szerint.
   2. A műszaki és technikai feltételek biztosítása – ide értve a hangerő szabályozást is – a Megrendelő érdekkörében felmerülő kötelezettség, erre tekintettel a Partner által rendelkezésre bocsátott technikus személyzet semmilyen technikai vagy műszaki módosítást egyoldalúan nem végezhet a Magyar Zene Háza épületében, illetőleg szabadtéri színpadán, bármilyen módosítási igény esetén köteles a Megrendelő előzetes jóváhagyását kérni. Jóváhagyás hiányában a Megrendelő javaslata kerül megvalósításra.
   3. Megrendelő továbbá zárható öltözőhelyiséget, valamint korlátozott számban ajtónyitó mágneskártyát és egyéb kedvezményre jogosító kártyát biztosít az Előadó számára.
   4. Megrendelő bejelenti a műsorokat és megfizeti a felmerülő jogdíjakat az ARTISJUS Magyar Szerzői Jogvédő Iroda Egyesület, vagy az esetleges egyéb jogosultak felé a Partner által kitöltött műsorközlő adatlap alapján.
   5. Megrendelő kijelenti, hogy a rendezvények tekintetében rendezvényszervezői felelősségbiztosítással rendelkezik, amely a rendezvényen fellépők, leszerződtetett személyek, illetőleg társulatok felszereléseit, eszközeit ért károkra is kiterjed.
   6. Az Eseményre szóló jegyek értékesítéséről a Megrendelő gondoskodik, a teljes jegybevétel a Megrendelőt illeti.
   7. Megrendelő az Eseményre legfeljebb 10 (tíz) db 0,- Ft-os művészjegyet biztosít a Partner részére. Partnernek legkésőbb az Esemény előtt 1 (egy) héttel jelezni kell Megrendelő felé az igényelt művészjegyek pontos számát. Megrendelő írásban visszaigazolja Partner részére a rendelkezésre álló művészjegyek számát. A művészjegyeket legkésőbb az Esemény kezdete előtt 1 (egy) órával kell átvenni, ezt követően az át nem vett művészjegyeket a Megrendelő értékesítheti.
   8. Megrendelő jogosult az Esemény megvalósulásához hozzájárult szponzorok és támogatók nevét és logóját a jegyen, illetve promóciós és egyéb nyomtatott és online anyagaiban, publikációiban feltüntetni. Amennyiben az Előadó részéről merül fel feltüntetendő szponzorációs kiírás, a Partner köteles a Megrendelőt írásban értesíteni, illetve a feltüntetendő anyagokat használható formában elküldeni az Esemény promóciójának elindulását megelőzően. Megrendelő jogosult saját mérlegelése alapján eldönteni, hogy biztosítja-e a szponzor feltüntetését. Amennyiben a Szerződésben nem kerül rögzítésre, hogy a Partner szponzorát is feltünteti a Megrendelő, abban az esetben a Megrendelő dönthet úgy, hogy a Partner ezirányú későbbi kérését indokolás nélkül elutasítja.
   9. Megrendelő saját döntési körében meghatározott módon és saját költségén hirdeti az Eseményt. A Partner az Esemény hirdetésével kapcsolatban a Megrendelővel szemben igény támasztására nem jogosult.
   10. Megrendelő az Előadó nevét minden, az Eseményt, valamint a Megrendelőt, illetve tevékenységét hirdető nyomdai és elektronikus anyagon és egyéb felületeken (plakátokon, műsorfüzetekben, műsorkalauzban stb.) a szakmai szokásoknak megfelelően jogosult feltüntetni, továbbá jogosult az Előadó szakmai önéletrajzát szerkesztett tartalommal és formában felhasználni és nyilvánosságra hozni.
   11. Megrendelő jogosult, de nem köteles az Esemény hirdetéséhez, a promóciós anyagokhoz a 5.6. pontban meghatározott információkat, adatokat, képeket az általa szerkesztett formában felhasználni.
2. **A PARTNER, VALAMINT ELŐADÓ JOGAI ÉS KÖTELEZETTSÉGEI**
   1. Előadó a jelen ÁSZF-ben és a Szerződésben foglaltaknak megfelelően, a művészi képességei szerinti legmagasabb szintű minőségben, a Megrendelővel egyeztett tartalommal és technikai megoldással vesz részt az Eseményen, illetve az ahhoz tartozó beálláson, továbbá köteles az Esemény befejezését követő 45 (negyvenöt) percen belül a színpadról minden felszerelését elpakolni.
   2. Előadó, továbbá az Esemény lebonyolításában közreműködő személyek az Esemény helyszínére vonatkozó tűzvédelmi és egyéb előírásokat {[mzh-tuzvedelmi-szabalyzat-2022.pdf (magyarzenehaza.com)](https://magyarzenehaza.com/storage/mzh-tuzvedelmi-szabalyzat-2022.pdf)}, továbbá a helyszín házirendjét {[mzh-hazirend.pdf (magyarzenehaza.com)](https://magyarzenehaza.com/storage/mzh-hazirend.pdf)}

kötelesek betartani.

* 1. Előadó a 4.3. pont szerint számára biztosított kártyákat (ajtónyitó mágneskártya, egyéb kedvezményre jogosító kártya stb.) köteles megőrizni és az Eseményt követően azokat a Magyar Zene Háza recepcióján aláírásával igazolva leadni.
  2. Az Esemény megtartásához szükséges hangszerekről és azok kiegészítőiről Partner köteles gondoskodni. Előzetes egyeztetés alapján Megrendelő a Magyar Zene Háza saját dobszettjét és hangolt zongorát biztosít Partner számára.
  3. Partner köteles az Esemény végleges műsorát - ideértve a ráadás műsort is - tartalmazó műsorközlő adatlapot – a Szerződés II. sz. melléklete szerinti sablon alapján – szerkeszthető formátumban megküldeni Megrendelő részére az Eseményt követő 3 (három) napon belül.
  4. Partner köteles megküldeni a Megrendelő részére az Előadó megfelelő minőségű és jogtisztán használható fotóit, valamint az Előadó szakmai életrajzát szerkeszthető formátumban az Eseményt megelőző promóciós feladatok ellátása érdekében. Amennyiben az Előadó vagy az átadásra kerülő fénykép készítője a Megrendelővel szemben bármilyen igénnyel él, abban az esetben Partner köteles mentesíteni a Megrendelőt és az igény bejelentőjével szemben közvetlenül maga áll helyt.
  5. Előadó az Esemény promóciójával kapcsolatban a Megrendelő előzetes jelzése alapján rendelkezésre áll interjúkra a nyomtatott és elektronikus médiának, valamint igény esetén részt vesz PR és protokoll eseményeken (pl. dedikálás, fogadás) az Eseményhez kapcsolódóan.
  6. A Partner köteles a Szerződés III. számú mellékletében szereplő műszaki, technikai és egyéb feltételek módosítására vonatkozó kérelmét, továbbá a Szerződés III. számú mellékletében nem szereplő műszaki, technikai és egyéb igényeket legkésőbb 15 (tizenöt) nappal az Esemény előtt egyezteti a Megrendelővel. Ezen időpontot követően a Partner által bejelentett igényekről a Felek egyeztetést folytatnak, de annak teljesítésére vonatkozó felelősséget a Megrendelő nem vállal.
  7. Partner köteles a Megrendelővel együttműködésben ingyenesen, saját költségén támogatni az Esemény promócióját a saját platformjain.
  8. Az Előadó Megrendelő kifejezett hozzájárulása nélkül

1. az Eseményt megelőző tíz napban és az Eseményt követő tíz napban nem vállalhat fellépést Budapest területén,
2. az Eseménnyel azonos műsorral az Eseményt megelőző egy hónapban és az Eseményt követő egy hónapban nem vállalhat fellépést Budapest területén, továbbá
3. nem hirdethet Budapesten az Eseménnyel azonos műsorral megtartásra kerülő rendezvényt az Esemény időpontját követő napig.

Az a) - c) alpontokban foglalt bármely rendelkezés megsértése esetén Megrendelő jogosult a Szerződésben meghatározott Díj 50%-ának megfelelő összegű bánatpénzre.

* 1. Megrendelő tájékoztatja Partnert, hogy a Magyar Zene Háza épületének megközelítéséhez behajtási engedély szükséges. A Városliget területére történő behajtást biztosító behajtási engedély Megrendelő általi beszerzése érdekében szükséges a használni kívánt jármű(vek) forgalmi engedélyéről készített fotót – jól olvasható adatokkal – legkésőbb 5 (öt) munkanappal az Esemény időpontját megelőzően Megrendelő kapcsolattartójának megküldeni.
  2. Amennyiben Partner az 5.11. pontban meghatározott határidőn belül nem küldi meg a forgalmi engedély másolatát Megrendelő részére, abban az esetben Partner saját költségén köteles gondoskodni a Városliget területére vonatkozó behajtási engedély megszerzéséről, illetőleg az esetleges engedély nélküli behajtás bírságát Partner viseli. A behajtási engedély iránti kérelem benyújtásának feltételei a Teherforgalom – Budapest Közút Zrt. (budapestkozut.hu) linken érhetők el.
  3. Amennyiben az Eseményhez kapcsolódóan a Partner CD-ket, DVD-ket, egyéb zenei megjelenést (plakát, póló stb.) szeretne árusítani, köteles legkésőbb 15 (tizenöt) nappal az Esemény előtt jelezni árusítási igényét a kapcsolattartó részére. Megrendelő az igénybejelentést követően írásban egyeztet Partnerrel az árusítás feltételeiről.
  4. Partner a Szerződésből eredő jogait nem engedheti át harmadik félnek a Megrendelő előzetes írásbeli hozzájárulása nélkül.

1. **A SZERZŐDÉS MEGSZŰNÉSE, KÁRFELELŐSSÉG**
   1. Jelen ÁSZF 1.3. pontjában meghatározott Szerződés annak mindkét fél által történő aláírása napján lép hatályba és a jelen ÁSZF-ben, továbbá a Szerződésben foglalt kötelezettségek maradéktalan teljesítését követően megszűnik.
   2. A Szerződéstől a másik fél súlyos szerződésszegése esetén a szerződésszegéssel érintett fél jogosult egyoldalúan elállni, illetőleg a Szerződést jogosult egyoldalúan felmondani.
   3. Amennyiben az Esemény a Partner érdekkörében felmerülő okból marad el, így különösen, ha

a) a Partner a Szerződéstől az Eseményt megelőző 20 (húsz) napon belül szerződésellenesen eláll,

b) a Partner a teljesítés akadályoztatásáért felelős,

c) az Előadó nem a Szerződésben rögzített Felállással vagy egyáltalán nem jelent meg az Eseményen és a távollétére vonatkozó orvosi igazolást nem küldött az Eseményt megelőzően a Megrendelő részére, vagy

d) az Előadó az Előadás megtartására alkalmatlan állapotban jelent meg,

a Partner köteles a Díj nettó értéke 100%-ának megfelelő összegű meghiúsulási kötbért fizetni Megrendelő részére, továbbá köteles megtéríteni a Megrendelő kötbéren túl felmerülő kárait.

* 1. A Szerződéstől a Megrendelő az Esemény megkezdése előtt bármikor jogosult írásban elállni, illetve a Szerződést a teljesítésig bármikor jogosult írásban felmondani az alábbi feltételek szerint:

a) ha a Megrendelő a Szerződést az Esemény napját megelőző 91. (kilencvenegyedik) napon vagy azt megelőzően mondja fel, úgy arra minden további jogkövetkezmény nélkül jogosult, így kártalanítási kötelezettség nem terheli;

b) ha a Megrendelő a Szerződést az Esemény napját megelőző 61. (hatvanegyedik) nap és 90. (kilencvenedik) nap között mondja fel, úgy a Partner részére a nettó Díj 25%-ának összegével megegyező mértékű bánatpénzt köteles fizetni;

c) ha a Megrendelő a Szerződést az Esemény napját megelőző 10. (tizedik) nap és 60. (hatvanadik) nap között mondja fel, úgy a Partner részére a nettó Díj 50%-ának összegével megegyező mértékű bánatpénzt köteles fizetni;

d) ha a Megrendelő a Szerződést az Esemény napját megelőző 10 napon belül mondja fel, úgy a Partner részére a nettó Díj 100%-ának összegével megegyező mértékű bánatpénzt köteles fizetni.

* 1. Vis maior bekövetkezése kizárja a vis maior által okozott esemény miatti felelősséget. Vis maior jelenti a Felek által ésszerűen nem befolyásolható bármely olyan eseményt, amely bármely vagy mindkét Felet akadályozza a Szerződésben meghatározott, vagy az az alapján fennálló kötelezettségeik teljesítésében, és amely az akadályoztatott Féltől elvárható előrelátás, körültekintés, gondosság és erőfeszítés ellenére sem volt elkerülhető, ide nem értve a koronavírust és annak bármely mutációját (a továbbiakban: **COVID-19**), valamint a koronavírus járvánnyal, annak megelőzésével vagy kezelésével kapcsolatban alkalmazott bármely hivatalos vagy önkéntes intézkedést (így különösen: karantén, üzletbezárások, termelés leállítása, utazási- és szállítási korlátozások) (a továbbiakban: **COVID-19 események**).
  2. Vis maiornak tekintik a Felek különösen:
     1. súlyos természeti katasztrófa (villámcsapás, földrengés, árvíz, hurrikán, stb.);
     2. tűz, robbanás,
     3. radioaktív sugárzás, sugárszennyeződés;
     4. háború, ellenséges cselekmények, mozgósítás, rekvirálás vagy embargó;
     5. felkelés, forradalom, lázadás, katonai vagy egyéb államcsíny, polgárháború és terrorcselekmények;
     6. zendülés, rendzavarás, zavargások;
     7. az Esemény napján felmerülő 12 (tizenkettő) órát meghaladó áramkimaradás a Magyar Zene Háza épületében.

6.7. Felek kifejezetten kizárják a Polgári Törvénykönyvről szóló 2013. évi V. törvény (a továbbiakban: **Ptk.**) 6:179-6:180 §-ainak alkalmazását a COVID-19 és a COVID-19 események vonatkozásában. Megrendelő vállalja ugyanakkor, hogy a súlyosan hátrányosan érintő COVID-19 események bekövetkezése esetén jóhiszemű tárgyalásokat folytat a Partnerrel annak érdekében, hogy a Felek közös megoldást dolgozzanak a COVID-19 események hátrányos következményeinek enyhítése, illetve további káros hatásainak megelőzése érdekében. A Felek az ilyen tárgyalások során kötelesek egymással jóhiszeműen együttműködni.

6.8. A teljesítés lehetetlenné válásáról tudomást szerző fél erről a másik felet attól függetlenül köteles haladéktalanul értesíteni, hogy a lehetetlenné válás oka az érdekkörében merült fel, illetve azért terheli-e felelősség. Ezt az értesítést indokolatlan késedelem nélkül kell megtenni azt követően, hogy az illető fél felismerte az akadályozó körülményt. A fenti értesítésben meg kell jelölni a teljesítés várható késedelmi időszakát is, amennyiben az felmérhető az adott pillanatban. Amennyiben a mentesülés indoka megszűnik, úgy erről a tényről a másik felet is értesíteni kell (írásban is). Felek ennek megfelelően egyeztetnek a Szerződés módosításáról vagy megszüntetéséről.

6.9. Amennyiben a Szerződés teljesítése vis maior következményeként lehetetlenné vált, a Szerződés megszűnik. Ebben az esetben Feleknek nincs kártérítési kötelezettsége egymás felé.

6.10. Amennyiben Előadó az 5.1. pontban foglaltak ellenére az Eseményt követő 45 (negyvenöt) percen belül nem pakolja el a színpadról a felszerelését, Megrendelő késedelmi kötbérre jogosult. A késedelmi kötbér mértéke 15 perc késedelem esetén 10.000,- Ft (tízezer forint), amelyet Megrendelő jogosult levonni a 3.1. pont szerint kifizetésre kerülő Díjból.

6.11. Amennyiben Előadó az 5.3. pont szerint részére átadott valamely kártyát az Esemény befejezését követő 24 órán belül nem adja le a Magyar Zene Háza recepcióján, úgy Megrendelő jogosult a 3.1. pont szerint kifizetésre kerülő Díjból kártyánként 10.000,- forint (azaz tízezer forint) kártérítési díjat levonni.

6.12. Ha valamelyik fél a másik félnek a Szerződés megszegésével kárt okoz, köteles azt megtéríteni, kivéve, ha bizonyítja, hogy a szerződésszegést ellenőrzési körén kívül eső, a Szerződés megkötése időpontjában előre nem látható körülmény – így különösen vis maior – okozta és nem volt elvárható, hogy az adott körülményt elkerülje, vagy a kárt elhárítsa.

1. **AZ ESEMÉNY FELVÉTELE, FELHASZNÁLÁSI JOGOK**
   1. Partner hozzájárul, hogy a Megrendelő fotósai a beállás és az Esemény során fotókat készítsenek a sajtóban, médiában, közösségi médiában történő megjelenés, valamint promóciós célból.
   2. Amennyiben az Előadó tiltja, a Megrendelő minden tőle elvárhatót megtesz annak érdekében, hogy a beállást és az Eseményt engedély nélkül harmadik személyek semmilyen módon ne rögzítsék, távollévők számára semmilyen módon és eszközzel ne közvetítsék, az Előadóról fotókat sem magánhasználat, sem bármilyen egyéb felhasználás céljából ne készítsenek.
   3. Partner hozzájárul, hogy a Megrendelő az Eseményt kép- és hangfelvétel útján (a továbbiakban: **Felvétel**) rögzítse.
   4. Megrendelő, mint a Felvétel előállítója – térbeli és időbeli korlátozás nélkül – jogosult a Felvételt, ideértve annak hangsávját is:
2. archiválási célból tárolni,
3. oktatási és promóciós céllal felhasználni,
4. a Megrendelő közönség számára nyitva álló területein bármely technikai megoldással levetíteni/lejátszani,
5. a saját honlapján, vagy internetes egyéb, video-megosztó platformon, továbbá közösségi média-csatornáin (Facebook, Youtube, Instagram, Tik-tok stb.) közvetíteni, nyilvánosság számára elérhetővé tenni,
6. felajánlani magyarországi közszolgálati médiaszolgáltatónak nyilvánossághoz közvetítés (földfelszíni és műholdas sugárzás) útján vagy más módon a közönséghez közvetítés (stream, simulcast) céljából, ideértve a közvetítést követő, műsorterjesztők által biztosított, korlátozott időtartamon belüli visszanézhetőség (catch-up) céljából,
7. engedélyezni a Közszolgálati médiaszolgáltatónak a Felvételből maximum 5 (öt) perc hosszúságú részlet felhasználhatóságát más műsorokban, valamint műsorszám-előzetesként/műsor promóciójaként tetszőleges alkalommal.

A Közszolgálati médiaszolgáltató jogosult a Felvételt a törvényen alapuló archiválási kötelezettségére tekintettel a közszolgálati médiavagyon keretében archiválási célból tárolni.

* 1. Az Előadó díjigényre jogosult a Felvétel ismételt sugárzása, a Megrendelő weboldalán megtekintésre/meghallgatásra történő hozzáférhetővé tétele, valamint a szerzői jogról szóló 1999. évi LXXVI. törvényben nevesített egyes további felhasználások tekintetében, amelyet az Előadó javára és nevében a közös jogkezelő szervezet érvényesít a felhasználókkal szemben, ezért e közös jogkezelés alá eső felhasználások nem képezik a Szerződés tárgyát.
  2. A Megrendelő a Felvétel egy, a Megrendelő logójával ellátott másolati példányát ingyenesen a Partner rendelkezésére bocsátja az utómunkálatok elkészültét követően. Az Előadó a logóval ellátott másolati példányból jogosult részleteket felhasználni kizárólag promóciós célból 15 (tizenöt) percet meg nem haladó terjedelemben.
  3. A Megrendelő minden tőle elvárhatót megtesz azért, illetve e körben jogi garanciát nyújt az Előadó felé, hogy a Felvétel jogosítatlan harmadik személy birtokába nem jut, és a Felvételre vonatkozóan jogosulatlan felhasználást nem fog folytatni. Az online stream és a Felvétel bármiféle egyéb, a fentiekben nem említett felhasználása külön megállapodás tárgyát képezi.
  4. A Megrendelő részére a jelen 7. fejezetben biztosított felhasználási jogok ellenértékét a Szerződésben meghatározott Díj magában foglalja. Partner kijelenti, hogy a jogdíjat a jelen ÁSZF-ben biztosított felhasználási jogokkal arányosnak fogadja el.

1. **TITOKTARTÁS**
   1. Felek a Szerződés teljesítése során kapott dokumentumokat, információkat és adatokat kizárólag a Szerződés céljára jogosultak használni. Felek kötelezettséget vállalnak arra nézve, hogy a jelen jogviszony során tudomásukra jutott bizalmas adatokat, információkat üzleti titokként kezelik és azokat illetéktelen harmadik személy részére hozzáférhetővé nem teszik, át nem adják, nyilvánosságra nem hozzák. A titoktartási kötelezettség Felek jogviszonyának megszűnését követően is fennmarad időkorlát nélkül.
   2. A titoktartási kötelezettség időbeli korlátozás nélkül kiterjed a Partner által képviselt személyekre, az alkalmazottaira, munkatársaira, esetleges alvállalkozóira, teljesítési segédeire, vagy egyéb közreműködőire, illetve a vele munkavégzésre irányuló egyéb jogviszonyban álló harmadik személyekre is.
   3. Üzleti titokra vonatkozóan az üzleti titok védelméről szóló 2018. évi LIV. törvény, valamint az információs önrendelkezési jogról és az információszabadságról szóló 2011. évi CXII. törvény rendelkezései az irányadóak. A titoktartási kötelezettség nem terjed ki olyan információkra, amelyek köztudomásúak, nyilvánosak, illetőleg amelynek nyilvánosságra hozatalát vagy kiadását jogszabály, vagy hatósági rendelkezés teszi kötelezővé, az előírt mértékben és személyek részére. A titoktartási kötelezettség alól kivételt képez továbbá az az információ, amelynek nyilvánosságra hozatalához a másik Fél előzetesen írásban kifejezetten hozzájárult.
2. **ADATÉDELEM**
   1. Felek a Szerződés időtartama alatt, valamint azt követően is, kölcsönösen betartják a hatályos magyar és európai uniós adatvédelmi szabályokat, ideértve különösen, de nem kizárólagosan az információs önrendelkezési jogról és az információszabadságról szóló 2011. évi CXII. törvény, valamint a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK irányelv hatályon kívül helyezéséről szóló Európai Parlament és a Tanács (EU) 2016/679. számú rendeletének (GDPR) rendelkezéseit.
   2. Felek az együttműködésük során személyes adatokat a jogszabályi előírások és az ÁSZF-ben foglalt kötelezettségeik teljesítéséhez, valamint a teljesítéshez szükséges kapcsolattartás érdekében a szükséges mértékben kezelnek a másik fél munkavállalóiról, közreműködőiről, illetve teljesítési segédjeiről. Felek vállalják, hogy a kapcsolattartó személyeket megfelelő módon tájékoztatják személyes adataik kezelésének körülményeiről és biztosítják számukra adataik kezelésével kapcsolatos jogaikat. Partner vállalja, hogy az általa kijelölt kapcsolattartó személyt értesíti a Megrendelő adatkezelési tájékoztatójának elérhetőségéről: <https://magyarzenehaza.com/adatvedelem>
3. **A SZERZŐDÉS TELJESSÉGE**
   1. A jelen ÁSZF és a jelen ÁSZF 1.3. pontja szerinti Szerződés a Felek megállapodását és akaratát teljes egészében tartalmazza. A jelen ÁSZF 1.3. pontja szerinti Szerződés hatályba lépésével a Felek valamennyi, a Szerződés tárgyát képező korábbi írásbeli, illetve szóbeli megállapodása hatályát veszti.
   2. A Felek kölcsönösen megállapodnak abban, hogy a Ptk. 6:63. § (5) bekezdésének rendelkezéseit nem alkalmazzák, így nem válik a Szerződés tartalmává az a szokás, amelynek alkalmazásában a Felek korábbi üzleti kapcsolatukban megegyeztek, és minden gyakorlat, amelyet egymás között kialakítottak, nem válik a Szerződés tartalmává, az adott üzletágban a hasonló jellegű szerződés alanyai által széles körben ismert és rendszeresen alkalmazott szokás.
   3. Amennyiben a Partner a Szerződés Megrendelő által aláírt példányát annak a részére történő elektronikus kézbesítését követő 5 (öt) napon belül nem írja alá és ezt nem igazolja ugyanezen határidőn belül a Megrendelő felé az aláírt példány elektronikus megküldésével, úgy a Szerződésben rögzített, a Megrendelőt terhelő kötelezettségvállalások hatályukat veszítik. Partner köteles a Megrendelő által aláírt valamennyi példányt a részére történő postai kézbesítését követően aláírni és egy eredeti példányt postai úton eljuttatni a Megrendelő részére a 1386 Budapest, Pf. 910. postafiókcímre az aláírást követő 8 (nyolc) napon belül.
4. **KAPCSOLATTARTÁS**
   1. Felek az eredményes együttműködés elősegítése érdekében kapcsolattartó munkatársakat jelölnek ki a Szerződésben.
   2. Felek kötelesek a kapcsolattartó személyében vagy elérhetőségében bekövetkezett változásról a másik Felet a lehető legrövidebb időn belül, de legfeljebb 3 (három) napon belül írásban tájékoztatják. A tájékoztatás elmulasztásából vagy késedelmes teljesítéséből eredő kárért a mulasztó, késlekedő Fél felel. A kapcsolattartó személyében bekövetkező változás nem igényel szerződésmódosítást.
   3. Az összes értesítést, levelet, nyilatkozatot vagy engedélyt írásban kell átadni, és azt kézbesítettnek kell tekinteni, ha

a) azt személyesen kézbesítik és átveszik,

b) ajánlott tértivevényes postai küldeményként továbbítják, ez esetben a kézbesítés az átvételt igazoló tértivevény kelte, vagy

c) e-mail útján továbbítják, ez esetben, amikor arról automatikus vagy kifejezett visszaigazolás érkezett, ennek hiányában a következő munkanapon.

* 1. A tértivevényes ajánlott postai küldeményt a kézbesítés megkísérlésének napján kézbesítettnek kell tekinteni, ha a címzett az átvételt megtagadta. Ha a kézbesítés azért volt eredménytelen, mert a címzett az iratot nem vette át (az a feladóhoz nem kereste jelzéssel érkezett vissza), az iratot – az ellenkező bizonyításáig – a postai kézbesítés második megkísérlésének napját követő ötödik munkanapon kell kézbesítettnek tekinteni.

1. **VEGYES RENDELKEZÉSEK**
   1. Megrendelő a közbeszerzésekről szóló 2015. évi CXLIII. törvény (a továbbiakban: Kbt.) előírásai szerint a Kbt. hatálya alá tartozó Ajánlatkérőnek minősül. A Szerződés tárgya alapján a Kbt. 111. § c) pontja szerint uniós értékhatárig, illetőleg a Szerződés tárgya alapján a Kbt. 111. § d) pontja szerinti szolgáltatásmegrendelés esetén, amennyiben a Szerződés szerinti ellenszolgáltatás mértéke – figyelemmel a Kbt. 19. §-ának rendelkezésére is – nem éri el a közbeszerzési értékhatárt, a Szerződés megkötésekor a Kbt-t nem kell alkalmazni, a Szerződés a Partnerrel közbeszerzési eljárás lefolytatása nélkül kerül megkötésre.
   2. Partner tudomásul veszi, hogy a Díj kifizetése költségvetési forrásból történik. Erre tekintettel a Felek magukra nézve kötelezőnek fogadják el, hogy az Állami Számvevőszékről szóló 2011. évi LXVI. törvény alapján az Állami Számvevőszék, illetve a Kormányzati Ellenőrzési Hivatalról szóló 355/2011. (XII. 30.) Korm. rendelet alapján a Kormányzati Ellenőrzési Hivatal is jogosult ellenőrizni a Megrendelő rendelkezésére bocsátott költségvetési pénzeszközök szerződésszerű felhasználását a Megrendelőnél, a Megrendelő nevében vagy képviseletében eljáró természetes személynél és jogi személynél, valamint azoknál a szerződő feleknél, akik, illetve amelyek a Szerződés teljesítéséért felelősek, továbbá a Szerződés teljesítésében közreműködőknél. Az ilyen jellegű, és más állami szervezet által végzett vizsgálatok során a Partner köteles közreműködni, részt venni a helyszíni szemléken, adatokat, bizonylatokat szolgáltatni a kért formában és határidőre.
   3. Megrendelő tájékoztatja Partnert arról, hogy az államháztartásról szóló 2011. évi CXCV. törvény (a továbbiakban: **Áht.**) alapján a Megrendelő által nem köthető olyan jogi személlyel, jogi személyiséggel nem rendelkező szervezettel érvényesen visszterhes szerződés, illetve létrejött ilyen szerződés alapján nem teljesíthető kifizetés, amely szervezet nem minősül átlátható szervezetnek.
   4. Amennyiben Partner jogi személy vagy jogi személyiséggel nem rendelkező gazdálkodó szervezet, úgy a Szerződés aláírásával tudomásul veszi, hogy a nemzeti vagyonról szóló 2011. évi CXCVI. törvény (a továbbiakban: **Nvtv.**) 3. § (1) bekezdés 1. pontja szerint átlátható szervezetnek minősül az olyan belföldi vagy külföldi jogi személy, valamint jogi személyiséggel nem rendelkező gazdálkodó szervezet, amelynek

a) tulajdonosi szerkezete és a pénzmosás és a terrorizmus finanszírozása megelőzéséről és megakadályozásáról szóló törvény szerint meghatározott tényleges tulajdonosa megismerhető,

b) az Európai Unió tagállamában, az Európai Gazdasági Térségről szóló megállapodásban részes államban, a Gazdasági Együttműködési és Fejlesztési Szervezet tagállamában vagy olyan államban rendelkezik adóilletőséggel, amellyel Magyarországnak a kettős adóztatás elkerüléséről szóló egyezménye van,

c) nem minősül a társasági adóról és az osztalékadóról szóló törvény szerint meghatározott ellenőrzött külföldi társaságnak, továbbá

d) a gazdálkodó szervezetben közvetlenül vagy közvetetten több mint 25%-os tulajdonnal, befolyással vagy szavazati joggal bíró jogi személy, jogi személyiséggel nem rendelkező gazdálkodó szervezet tekintetében a fenti a)-c) pontokban foglalt feltételek szintén fennállnak.

* 1. Amennyiben Partner civil szervezet, úgy Partner a Szerződés aláírásával tudomásul veszi, hogy a nemzeti vagyonról szóló 2011. évi CXCVI. törvény (a továbbiakban: Nvtv.) 3. § (1) bekezdés 1. pontja szerint átlátható szervezetnek minősül az a civil szervezet, amely megfelel a következő feltételeknek:

a) vezető tisztségviselői megismerhetők,

b) a civil szervezet, valamint vezető tisztségviselői nem átlátható szervezetben nem rendelkeznek 25%-ot meghaladó részesedéssel,

c) székhelye az Európai Unió tagállamában, az Európai Gazdasági Térségről szóló megállapodásban részes államban, a Gazdasági Együttműködési és Fejlesztési Szervezet tagállamában vagy olyan államban van, amellyel Magyarországnak a kettős adóztatás elkerüléséről szóló egyezménye van.

* 1. Partner képviselője a Szerződés aláírásával – polgári és büntetőjogi felelőssége teljes körű tudatában – akként nyilatkozik, hogy Partner maradéktalanul megfelel az átláthatósági feltételeknek, így az Nvtv. 3. § (1) bekezdés 1. pontja szerinti átlátható szervezetnek minősül.
  2. Partner köteles a Megrendelőt haladéktalanul, de legkésőbb 3 (három) munkanapon belül írásban tájékoztatni, amennyiben a tulajdonosi szerkezetében változás következik be. Partner tudomásul veszi, hogy az értesítési kötelezettség elmulasztása súlyos szerződésszegésnek minősül, továbbá az Nvtv. szerinti követelményeknek való meg nem felelés esetén a Partner részére kifizetés nem teljesíthető. Az Nvtv. alapján a valótlan tartalmú nyilatkozat alapján kötött szerződés semmisnek minősül.
  3. Felek a Szerződéssel kapcsolatban felmerülő esetleges jogvitákat megkísérlik egymás között békés úton rendezni. Amennyiben ez nem vezetne eredményre, Felek az esetleges jövőbeli jogvitájukra kikötik a magyar bíróságok kizárólagos joghatóságát és a Budai Központi Kerületi Bíróság kizárólagos illetékességét.
  4. Felek a jelen ÁSZF és a Szerződés rendelkezéseit magukra nézve kötelezőnek tekintik, és azok teljesítése érdekében mindkét fél úgy jár el, ahogy az az adott helyzetben általában elvárható. Felek a jogaik gyakorlása és kötelezettségeik teljesítése során a másik fél jogos érdekét, jó üzleti hírnevét szem előtt tartva kötelesek eljárni.
  5. Amennyiben bármelyik fél nem gyakorolja a jelen ÁSZF-ben vagy a Szerződésben számára biztosított jogosultságait, az nem jelenti azt, hogy az érintett fél a jogosultság gyakorlásáról, valamit igénye érvényesítéséről lemondott.

* 1. A jelen ÁSZF-ben és a Szerződésben nem szabályozott kérdések tekintetében a Ptk. és az egyéb vonatkozó jogszabályok rendelkezéseit kell alkalmazni.

1. **AZ ÁSZF KÖZZÉTÉTELE ÉS MÓDOSÍTÁSA**
   1. A jelen ÁSZF a Megrendelő honlapján (www.magyarzenehaza.com) az [Általános Szerződési Feltételek (magyarzenehaza.com)](https://magyarzenehaza.com/altalanos-szerzodesi-feltetelek) hivatkozás alatt kerül közzétételre, melynek pontos URL címét a Szerződés tartalmazza.
   2. Megrendelő bármikor jogosult egyoldalúan módosítani a jelen ÁSZF-et. Az ÁSZF módosítása a honlapon történő közzététel napjától hatályos, és a módosítás hatálybalépését megelőzően létrejött Szerződéseket nem érinti.

Hatályos: 2022. október 3. napjától

1. **számú Függelék**

**Megrendelő számlázási adatai, számlázási információk**

Név: Magyar Zene Háza Közhasznú Nonprofit Kft.

Székhely: 1146 Budapest, Olof Palme sétány 3.

Adószám: 28742838-2-42

elektronikus számla beküldése: penzugy@zenehaza.com

kézi számla beküldése postán: Magyar Zene Háza KNKft., 1386 Budapest, Pf. 910.

fizetési mód: banki átutalás

teljesítés időpontja: az Eseményt követően, a Szerződés II. sz. melléklete szerinti sablon alapján megfelelően kitöltött műsorközlő adatlap Megrendelő részéről történő kézhezvétele

teljesítésigazolás kiállítása: Megrendelő az Eseményt követő 3 (három) munkanapon belül köteles közölni a teljesítéssel kapcsolatos kifogásait a Partnerrel. Kifogás hiányában a Megrendelő a teljesítésről igazolást állít ki az Eseményt követően, legkésőbb a Szerződés II. sz. melléklete szerinti sablon alapján megfelelően kitöltött műsorközlő adatlap kézhezvételét követő 3 (három) munkanapon belül.

Megrendelő a Partner által kitöltött műsorközlő adatlap hiányában teljesítésigazolást nem állít ki és a Partner díjazásra nem jogosult.

számlakiállítás legkorábban: a teljesítésigazolás alapján a teljesítésigazolás kiállításának napján

számlakiállítás legkésőbb: a teljesítés napjától számított 8 naptári napon belül

fizetési határidő: a számla kiállításának napjától számított 30 naptári napon belül